Heidi Gauriloff

Heidi Uʹlljan Gauriloff teikkâ Kaissi-Uʹlljan-Mäʹrjj-Uʹlljan (š. 1988) lii nuorttâlâš musikkár, čaittâleijee, taaidâr já tuájár. Gauriloff lii čaittâlâm Jeʹvida nuorâ rävisolmožin uárbimpeelees Katja Gauriloff elleekooveest Jeʹvida (2023) sehe lamaš Nisonieidâ jiennân Muumileehi-rááiđu nuorttâlâškielâlâš versiost. Musikkárin sun lii almostittâm eres lasseen leuʹddijd noomáin Uʹlljan, já muusikjuávhoin U'lljan & Saauj Cool Band sust almostui ive 2020 Oocci-nommâsâš skiärru.  Gauriloff puátá musikkárij suuvâst ko musikkáreh Jaakko Gauriloff já Leo Gauriloff lává kuohtuuh suu ennuuh, já tobdos leuddojeijee Kaisa Gauriloff lâi suu madârákku.

Ärbivuáválijd cimccâhtuojijd já kođđeem Gauriloff lii oppâm suu eenist já risteenist, mutâ toos lasseen sun luuvâi timmâtyeje Säämi máttááttâskuávdáást já valmâštui tobbeen sämityeje artesaanin ive 2016. Ive 2017 sun raahtij uđđâlágán nuorttâlâš nisonijkappeer.

Gauriloff lii meid kovečeppi, já ovdâmerkkân párnáikirjeest Silbbseiʹbb rieʹmjj (2019) láá suu sárgum koveh.

 Diskografia 
 Singleh 
 2015 – Tudbaja da lulbaja
 2016 – Kuäʹcǩǩem leuʹdd
 2017 – Iiskâr
 2022 – Steehlaž kååvas oovtâst Ailu Vallein, Amocáin já Hildá Länsmanáin
 2024 – Njuuč leuʹdd

 Albumeh 
 2020 – Oocci

 Filmografia 
 2016 – Kaissi-Uʹlljan-Mäʹrjj-Uʹlljan
 2023 – Jeʹvida

 Käldeeh 

Luokka:Ive 1988 šoddâmeh
Luokka:Nuorttâliih
Luokka:Sämituájáreh
Luokka:Sämmiliih čaittâleijeeh
Luokka:Sämmiliih musikkáreh
Luokka:Sämmiliih taidâreh